Rådets forordning (EF) nr. 2414/2001

af 7. december 2001

om ændring af forordning (EF) nr. 539/2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 62, punkt 2, litra b), nr. i),

under henvisning til forslag fra Kommissionen,

under henvisning til udtalelse fra Europa-Parlamentet,(1) og

ud fra følgende betragtninger:

(1) I forordning (EF) nr. 539/2001(2) er Rumænien opført blandt de tredjelande, hvis statsborgere er fritaget for visumpligt, idet Rådet dog først på et senere tidspunkt skal træffe afgørelse om iværksættelse af denne fritagelse. Denne afgørelse træffes på grundlag af en rapport ledsaget af de nødvendige henstillinger, som Kommissionen skal forelægge Rådet senest den 30. juni 2001.

(2) Kommissionen fastslår i sin rapport af 29. juni 2001, at Rumænien ubestridt har gjort fremskridt med hensyn til ulovlig indvandring, visumpolitik og grænsekontrol. Den noterer sig i øvrigt de rumænske forpligtelser på dette område. Som konklusion på rapporten henstiller Kommissionen til Rådet, at det iværksætter fritagelsen fra visumpligten for rumænske statsborgere fra den 1. januar 2002.

(3) For at iværksætte visumfritagelsen for rumænske statsborgere bør de bestemmelser i forordning (EF) nr. 539/2001 ophæves, hvorved den midlertidige visumpligt opretholdes.

(4) I medfør af artikel 1 i den protokol om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Irland og Det Forenede Kongerige ikke i vedtagelsen af denne forordning. Bestemmelserne i denne forordning gælder derfor hverken for Irland eller for Det Forenede Kongerige, jf. dog bestemmelserne i artikel 4 i ovennævnte protokol.

(5) For så vidt angår Republikken Island og Kongeriget Norge udgør denne forordning en udbygning af Schengen-reglerne, og den falder ind under artikel 1, litra B, i Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne(3) -

UDSTEDT FØLGENDE FORORDNING:

Artikel 1

Forordning (EF) nr. 539/2001 ændres således:

1) Tolvte betragtning affattes således: "(12) Denne forordning indebærer en fuldstændig harmonisering for så vidt angår de tredjelande, hvis statsborgere skal være i besiddelse af visum ved passage af de ydre grænser, og de tredjelande, hvis statsborgere er fritaget for dette krav -"

2) Artikel 1, stk. 2, affattes således: "Statsborgere fra tredjelande, der er opført på listen i bilag II, er fritaget for det i stk. 1 omhandlede krav i forbindelse med ophold på højst tre måneder."

3) Artikel 8 affattes således: "Artikel 8

Denne forordning træder i kraft på tyvendedagen efter offentliggørelsen i De Europæiske Fællesskabers Tidende."

4) I bilag II udgår følgende:

- Den asterisk, der er anført ud for Rumænien

- Fodnoten med asterisk, der henviser til artikel 8, stk. 2.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i Bruxelles, den 7. december 2001.

På Rådets vegne

M. Verwilghen

Formand

(1) Udtalelse af 29.11.2001 (endnu ikke offentliggjort i EFT).

(2) EFT L 81 af 21.3.2001, s. 1.

(3) EFT L 176 af 10.7.1999, s. 31.